Kansa-nagstap om die draai | Netwerk24
Kansa-nagstap om die draai
Die jaarlikse Kansa Relay for Life-byeenkoms vind vanjaar Saterdag 12 Oktober van 18:00 tot Sondag 13 Oktober 06:00 by die Hoërskool Montana se sportterrein plaas.
Dié byeenkoms begin Saterdag 15:00 met 'n spesiale geselligheid vir kanker­oorwinnaars.
Die openingseremonie word 18:00 gehou en word deur die oorwinnaar­seremonie gevolg, waarna die baie spesiale Luminaria-seremonie om 21:00 plaasvind.
Luminaria-sakkies is by die Kansa-kantoor te koop en almal word genooi om 'n kersie te kom aansteek ter herinnering aan 'n geliefde, familielid of vriend wat dalk die stryd teen kanker verloor het of nog teen die siekte stry.
Die hekke open 17:00 vir besoekers.
"Dit is 'n nag van pret met vermaak vir alle ouderdomme," sê Elsa Everson, voorsitter van Worcester se Kansa Relay for Life-span.
Die prysuitdeling word Sondagoggend 05:00 gehou en die afsluitingseremonie kom 06:00 aan die beurt.
Al die geld wat ingesamel word, is ten bate van Kansa, wat weer die geld terugploeg in die gemeenskap deur verskeie dienste en hulpmiddels aan te bied.. Die organiseerders van die geleentheid waarsku die gemeenskap en inwoners in die omgewing om in gedagte te hou dat musiek deurnag by dié geleentheid gespeel word. Inwoners word genooi om eerder te kom deel in die pret en vermaak.